Verdensstjernen Lukas Forchhammer, fra bandet Lukas Graham, går nu ud og forsvarer den unge aktivist Amalie Have, som efter eget udsagn er blevet chikaneret af både Radio24Syv og dens lyttere.

'Og så stopper vi lige internet-mobningen af Amalie Have,' skriver han onsdag på Twitter.

23-årige Amalie Have har sendt en klage til Radio24Syv, som igennem en længere periode via satireprogrammet 'Den korte radioavis' har kaldt hende både dobbeltmoralsk og en 'hellig-frans'.

Den unge aktivist vakte i januar opsigt, da hun opfordrede sine tusindvis af følgere på Instagram til at kontakte Lukas Graham på de sociale medier, så de i samlet flok kunne gøre bandet opmærksom på, at deres nye sang, et cover af XXXTentacions nummer 'SAD!', burde trækkes tilbage, da rapperen gentagne gange er blevet anmeldt for vold mod kvinder - heriblandt hans gravide ekskæreste.

Og så stopper vi lige internet mobningen af Amalie Have. — Lukas Graham (@LukasGraham) 27. marts 2019

Opråbet lykkedes, og Lukas Graham fjernede sangen fra Spotify. Men han har ikke glemt Amalie Have, som han nu beder sine følgere behandle ordentligt.

'Jeg taler ikke om DKR ('Den korte radioavis', red.), men om folks måde at omtale hende efterfølgende,' svarer han, da en bruger vil vide, om det er 'mobning', når man 'udstiller hendes dobbeltmoral', og om det ikke er for meget, når Amalie Have svarer ved at pudse advokater på radiostationen.

'Advokater er alt for meget. Men advokaterne skulle bruges imod dem, der sender trusler! Klam opførsel. Vi som mænd skal blive bedre til at værne om kvinder i den offentlige debat,' skriver Lukas Forchhammer.

Kort efter at det lykkedes Amalie Have at få fjernet Lukas Graham-sangen fra Spotify, proklamerede hun, at hun også havde hørt Michael Jackson for sidste gang, da den afdøde sanger for nylig igen blev anklaget for pædofili. Denne gang af to voksne mænd i dokumentaren 'Leaving Neverland'.

Lukas Forchhammer fra bandet Lukas Graham, er træt af, at folk mobber Amalie Have. Det sker efter, at den unge aktivist fik Lukas Graham til at trække en ny sang tilbage. Foto: ANDREW KELLY Vis mere Lukas Forchhammer fra bandet Lukas Graham, er træt af, at folk mobber Amalie Have. Det sker efter, at den unge aktivist fik Lukas Graham til at trække en ny sang tilbage. Foto: ANDREW KELLY

Det fik satireprogrammet 'Den korte radioavis' til at tage et nærmere kig på Amalie Haves offentlige playliste på Spotify, hvor det fremgik, at hun selv lyttede til flere kunstnere, der er både anmeldt og dømt for vold og drab.

Opdagelsen fik programmets fiktive vært Kirsten Birgit Schiøtz Kretz Hørsholm til at lægge beskeder på den unge aktivists telefonsvarer, hun bl.a. kalder den 23-årige Amalie Have 'Hellig-frans' grundet sin dobbeltmoral.

Men Amalie Have syntes ikke, satireprogrammet var sjovt, og har sendt en klage til Radio24Syv, som Amnesty International støtter hende i.

Opkaldene har både fundet sted under og uden for sendetid, hævder Amnesty.

Den fiktive nyhedsvært Kirsten Birgit Schiøtz Kretz Hørsholm (spillet af Frederik Cillius) fra Den Korte Radioavis på Radio24syv. Foto: Linda Kastrup Vis mere Den fiktive nyhedsvært Kirsten Birgit Schiøtz Kretz Hørsholm (spillet af Frederik Cillius) fra Den Korte Radioavis på Radio24syv. Foto: Linda Kastrup

Ifølge organisationen blev der kørt en hetz mod Amalie Have, som desuden har ført til, at lyttere af programmet har kontaktet hende med trusler, oplyser generalsekretær hos Amnesty International Trine Christensen til Ritzau.

Hun tilføjer, at Amalie Have ikke har kunnet sove om natten, og at hun har haft angstanfald.

Radio24Syvs programchef, Mads Brügger, afviser dog at have kimet Amalie Have ned.

»De har ringet til Amalie Have en fire-fem gange fra programmet og lagt en besked på hendes telefonsvarer. Det, synes jeg, er ret fredsommeligt,« siger han til DR.

»Det kommer som et chok for mig, at Amnesty International, som jeg opfattede som at være garant for ytringsfrihed og presse, begynder at true et radioprogram med deres advokat og kræver, at indholdet trækkes tilbage,« sagde Mads Brügger til Jyllands-Posten søndag. Foto: Bjarke Bo Olsen Vis mere »Det kommer som et chok for mig, at Amnesty International, som jeg opfattede som at være garant for ytringsfrihed og presse, begynder at true et radioprogram med deres advokat og kræver, at indholdet trækkes tilbage,« sagde Mads Brügger til Jyllands-Posten søndag. Foto: Bjarke Bo Olsen

Han tilføjer, at radiostationen ikke kan gøres ansvarlig for eventuelle lyttere, der har valgt at ringe til Amalie Have efterfølgende.

Både han og adskillige danskere på de sociale medier undrer sig over, at Amnesty gik ind i sagen, når organisationen har ytringsfrihed som en af sine mærkesager.

Det afviser Amnesty:

»Det har ikke noget med ytringsfrihed eller satire at gøre. Omfanget blev så voldsomt med så mange opkald over så lang tid, at det er chikane,« siger Trine Christensen til Ritzau.